ምርጫውና የቀረቡት አማራጭ የመፍትሄ ሀሳቦች
የኢትዮጵያ ፌዴራላዊ ዴሞክራሲያዊ ሪፐብሊክ ህገ መንግሥት አንቀፅ 58 ሀገር አቀፍ ምርጫ በ5 ዓመት እንደሚካሄድ ይደነግጋል ፡፡ ተሻሽሎ በፀደቀው የምርጫ አዋጅ ቁጥር 1162/2011 እና መሰል የምርጫ ህጎችም ከዚህ የተለዩ አይደሉም። 
ከዚህ የህገመንግሥት ድንጋጌ በመነሳትም በኢትዮጵያ በዚህ ዓመት ነሐሴ ወር ምርጫ መካሄድ ነበረበት ። ምርጫው ግን የኮሮና ቫይረስ ባስከተለው ሀገራዊ ስጋት ምክንያት ማካሄድ እንደማይቻል የምርጫ ቦርድ አሳውቋል ። ይህንንም ተከትሎ በምን ጊዜና እንዴት ይካሄድ በሚለው ላይ የተለያዩ ሀሳቦች እየተሰነዘሩ ነው ፡፡ 
ቀጣዩ ምርጫ እንዴትና በምን መልክ ይካሄድ የሚለው ምላሽ ለመስጠት በባለሙያዎች የተጠኑ አማራጭ የመፍትሄ ሀሳቦች በባለፈው ረቡዕ በጠቅላይ ሚኒስቴር ፅህፈት ቤት ተፎካካሪ የፖለቲካ ፓርቲዎች በተገኙበት ውይይት ተደርጎበታል።
 ባለፈው ሐሙስ በተካሄደው የፖለቲካ ፓርቲዎች ውይይት የቀረቡ አራት የተለያዩ አማራጮች በተመለከተ አስተያየታቸውን ለአዲስ ዘመን ጋዜጣ የሰጡት በመካከለኛ ምስራቅ የጂኦ ፖለቲክስ ተንታኝና የአንድነት ፓርቲ አባል አቶ ትዕግስቱ አወሉ ለምርጫው የቀረቡ የመፍትሄ ሃሳቦች ሁሉም ህግን መሰረት አድርገው የተቀመጡ አማራጮች መሆናቸውን አስታውቀዋል፡፡
የቀረቡት አራቱም አማራጮች የሀገሪቱን ህግና አጠቃላይ ሁኔታ ያገናዘቡና በምሁራን የቀረቡ መሆናቸውን የገለፁት አቶ ትዕግስቱ ፤አማራጮቹ የመንግሥትን አቋም የሚያመላክቱ አይደለም ብለዋል፡፡ አማራጮቹ በፖለቲካ ፓርቲዎች ውይይት ዳብረው ሀገሪቱ ካለችበት ሁኔታ ጋር ተጣጥሞ ወደ ተግባር ቢለወጥና እንደ ፓርቲ የሕገ መንግሥት ትርጓሜ አማራጩ የተሻለ ነው የሚል እምነት እንዳላቸው አስታውቀዋል ፡፡ 
ሌሎቹ ሶስቱ አማራጮች ሀገሪቱ ካለችበት ችግርና ከሚወስዱት ጊዜ አንፃር ለመተግበር ምቹ አይደሉም
 ያሉት አቶ ትዕግስቱ ፤ ምርጫውን ለማካሄድ ምቹ ሁኔታ ለመፍጠር የአስቸኳይ ጊዜ አዋጅ ማወጅ ወረርሽኙ የሚወስደው ጊዜ ምን ያህል እንደሆነ መገመት ስለማያስችል እንደ መፍትሄ አማራጭ መቀመጡ ጥሩ ውጤት የሚያስገኝ አይደለም ብለዋል፡፡ 
ሌላ አማራጭ ተብሎ የተቀመጠው የመፍትሄ ሃሳብ ህገ መንግሥት መሻሻል መሆኑን ገልፀው፣ ይህ በራሱ የሚወስደው ጊዜ የኮሮና በሽታ ለመከላከል እየተወሰዱ ካሉ እርምጃዎች ጋር የማይሄድና ህዝብን ለማወያየት ምቹ ሁኔታ እንደማይፈጥር አስታውቀዋል፡፡
አራቱም አማራጮች ህገ መንግሥታዊ ናቸው ያሉት አቶ ትዕግስቱ፤ ከመፍትሄ አማራጮቹ ውስጥ የተሻለው አማራጭ ህገ መንግሥት የመተርጎም እና ምርጫውን አመቺ ሁኔታ ፈጥሮ ማካሄድና የሀገሪቱን የዴሞክራሲ ስርዓት ሰላማዊና የዴሞክራሲ ባህል በተላበሰ መልኩ ማካሄድ እንደሚገባ ጠቁመዋል፡፡
በፓርቲዎች መካከል የተካሄደው ውይይት በመንግሥት መዘጋጀቱ መልካም ተግባር ነው
 ያሉት አቶ ትዕግስቱ፤ ሀገሪቱ ካለችበት ዘርፈ ብዙ ችግር ለመውጣትና ምርጫው ውጤታማ እንዲሆን ለማድረግ ውይይቶች መለመዳቸው ተጠናክሮ መቀጠል ያለበት ጥሩ ልምድ መሆኑንም አመልክተዋል፡፡ 
ኢትዮጵያ በህግ የምትመራ ሀገር እንደመሆንዋ ማንኛውም መፍትሄዎች ህገመንግሥታዊ በሆነ መልኩ ሊቀርብና ለሀገር ምቹና ጠቃሚ በሆነ መልኩ ሊተገበሩ ይገባል ያሉት አቶ ትዕግስቱ ፤የፖለቲካ ፓርቲዎች ሀገርን በማስቀደምና ካለችበት ችግር ለመውጣት የሚያስችላትን ነባራዊ ሁኔታ በመገንዘብ የሚቀርቡ የመፍትሄ ሀሳቦችን በማጠናከር ለሀገራዊ ችግሮች መፍትሄ ማመንጨት እንደሚገባቸውም ጠቁመዋል ፡፡ 
በፓርቲዎች መካከል የሚነሱ የተለያዩ ሃሳቦች እንደ ሀገር ተቀራርቦ በማውራትና የጋራ መፍትሄ በማስቀመጥ የመፍታቱ ልምድ ሊጎለብት ይገባል ያሉት አቶ ትዕግስቱ፤ ለሀገር ምቹ ሁኔታን በመፍጠር ዴሞክራሲን ማሳደግ እንደሚገባም ገልፀዋል፡፡
 አዲስ ዘመን ሚያዝያ 26/2012
ተገኝ ብሩ